รัฐบาลไทย-ข่าวทำเนียบรัฐบาล-ไทย ให้ผู้สูงอายุต่างชาติที่เดินทางเข้าประเทศไทยทำประกันสุขภาพ บังคับใช้ 31 ต.ค. นี้
วันพุธที่ 9 ตุลาคม 2562
ไทย ให้ผู้สูงอายุต่างชาติที่เดินทางเข้าประเทศไทยทําประกันสุขภาพ บังคับใช้ 31 ต.ค. นี้
รัฐบาลไทย เปิดระบบรองรับการทําประกันสุขภาพสําหรับคนต่างด้าวผู้ขอรับการตรวจลงตราประเภทคนอยู่ชั่วคราว Non-Immigrant Visa รหัส O-A (1 ปี) นําร่องกลุ่มผู้สูงอายุชาวต่างชาติทุกรายที่พํานักระยะยาว (Long stay) ระยะเวลาไม่เกิน 1 ปี ซื้อกรมธรรม์ทั้งในและต่างประ
รัฐบาลไทย เปิดระบบรองรับการทําประกันสุขภาพสําหรับคนต่างด้าวผู้ขอรับการตรวจลงตราประเภทคนอยู่ชั่วคราว Non-Immigrant Visa รหัส O-A (1 ปี) นําร่องกลุ่มผู้สูงอายุชาวต่างชาติทุกรายที่พํานักระยะยาว (Long stay) ระยะเวลาไม่เกิน 1 ปี ซื้อกรมธรรม์ทั้งในและต่างประเทศผ่านเว็บไซต์ www.longstay.tgia.org เริ่มมีผลบังคับใช้ 31 ตุลาคมนี้
วันนี้ (9 ตุลาคม 2562) ที่กระทรวงสาธารณสุข จ.นนทบุรี ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วยนายนภินทร ศรีสรรพางค์ ผู้ช่วยรัฐมนตรีว่าการกระทรวงการท่องเที่ยวและกีฬา ปลัดกระทรวงมหาดไทย พล.ต.ต.ณฐพล แสวงกิจ รองผู้บัญชาการสํานักงานตรวจคนเข้าเมือง นายสรยุทธ ชาสมบัติ รองอธิบดีกรมการกงสุล กระทรวงการต่างประเทศ ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย และนายชยชัย แสงอินทร์ ผู้อํานวยการกองการต่างประเทศ สํานักงานปลัดกระทรวงมหาดไทย ร่วมแถลงข่าวการทําประกันสุขภาพสําหรับคนต่างด้าวผู้ขอรับการตรวจลงตราประเภทคนอยู่ชั่วคราว Non-Immigrant Visa รหัส O-A (1 ปี) โดยมีนพ.พิศิษฐ์ ศรีประเสริฐ รองปลัดกระทรวงสาธารณสุข เอกอัครราชทูตต่างประเทศประจําประเทศไทย ผู้แทนจากหน่วยงานภาครัฐและเอกชนที่เกี่ยวข้อง ร่วมงาน
ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวว่า รัฐบาลไทยส่งเสริมนโยบายการท่องเที่ยวเชิงสุขภาพ และผลักดันให้ประเทศไทยก้าวสู่การเป็นศูนย์กลางสุขภาพระดับโลก (Medical Hub) ทําให้ชาวต่างชาติเข้ามารับบริการรักษาพยาบาลในประเทศไทยเพิ่มมากขึ้น จําเป็นต้องมีการคุ้มครองสุขภาพสําหรับชาวต่างชาติ และ คณะรัฐมนตรีได้มีมติเมื่อวันที่ 2 เมษายน 2562 อนุมัติหลักการให้เพิ่มเติมหลักเกณฑ์การทําประกันสุขภาพสําหรับคนต่างด้าวผู้ขอรับการตรวจลงตราประเภทคนอยู่ชั่วคราว Non-Immigrant Visa รหัส O-A (ระยะ1 ปี) ให้มีการซื้อประกันสุขภาพของไทยคุ้มครองตนเองตลอดระยะเวลาที่พํานักในราชอาณาจักร มีผลบังคับใช้และพร้อมเปิดระบบรองรับการทําประกันสุขภาพในวันที่ 31 ตุลาคม 2562 นําร่องในกลุ่มชาวต่างชาติผู้สูงอายุทุกรายที่เข้ามาพํานักระยะยาวในราชอาณาจักร (Long Stay) ระยะเวลาไม่เกิน 1 ปี เนื่องจากเป็นกลุ่มเสี่ยงที่อาจประสบปัญหาสุขภาพให้ได้รับการคุ้มครองและดูแลตลอดระยะเวลาที่พํานักในราชอาณาจักรไทย ซึ่งข้อมูลจากสํานักงานตรวจคนเข้าเมือง และกรมการกงสุล พ.ศ. 2562 มีผู้มาขอรับการตรวจลงตราประเภทนี้ 80,950 ราย และมีแนวโน้มเพิ่มสูงขึ้น
ดร.สาธิตกล่าวต่อว่า การซื้อกรมธรรม์สามารถซื้อได้ทั้งในและต่างประเทศ แบบออนไลน์ผ่านเว็บไซต์ www.longstay.tgia.org จํานวนเงินเอาประกันภัยสําหรับค่ารักษาพยาบาลกรณีผู้ป่วยนอกไม่น้อยกว่า 40,000 บาท กรณีผู้ป่วยในไม่น้อยกว่า 400,000 บาท ผู้ที่ซื้อประกันสุขภาพของบริษัทต่างประเทศ จะต้องมีจํานวนเงินเอาประกันภัยไม่น้อยกว่าการทําประกันสุขภาพของไทยตามที่กําหนดไว้ ขณะนี้มีบริษัทประกันสุขภาพภาคเอกชนที่เข้าร่วมโครงการ 14 บริษัท โดยมอบให้กรมสนับสนุนบริการสุขภาพ จัดทําเว็บไซต์กลางหรือแอปพลิเคชันที่เชื่อมโยงไปยังเว็บไซต์ของหน่วยงานต่างๆ เป็นจุดบริการข้อมูล (One Stop Service) เพื่อให้ข้อมูลอาทิ หลักเกณฑ์ เงื่อนไข และคุณสมบัติในการตรวจลงตรา รวมถึงสิทธิประโยชน์ที่จะได้รับ วิธีการทําประกันช่องทางการทําประกันสุขภาพ และข้อมูลอื่นๆ ที่เกี่ยวข้อง
******************************** 9 ตุลาคม 2562
**********************************************